HMS Venerable (R63)

HMS Venerable (viirinumero R63) oli Britannian kuninkaallisen laivaston toisen maailmansodan lopulla valmistunut Colossus-luokan lentotukialus. Alus oli Kuninkaallisen laivaston lisäksi vuodesta 1948 Alankomaiden laivastossa nimellä Hr. Ms. Karel Doorman ja vuodesta 1969 Argentiinan laivastossa nimellä ARA Veinticinco de Mayo. Alus poistettiin 1997 käytöstä ja romutettiin Intiassa vuonna 2000.

Valmistus 

Alus tilattiin 7. elokuuta 1942 Cammell Lairdilta Birkenheadistä, missä köli laskettiin 3. joulukuuta telakkanumerolla 1126. Alus laskettiin vesille 30. joulukuuta 1943. Aluksella aloitettiin 27. marraskuuta 1944 valmistajan koeajot, jotka kestivät vuoden loppuun. Alus valmistui 17. tammikuuta 1945, jolloin se luovutettiin laivastolle vastaanottotesteihin. Testien päätyttyä se siirrettiin Clyden laivastotukikohtaan miehistön koulutukseen. Alus määrättiin 1. maaliskuuta 11. lentotukialusviirikön lippulaivaksi ja aloitti valmistautumisen palvelukseen Brittiläisessä Tyynenmeren laivastossa.

Palvelus 
Alus lähti 12. maaliskuuta Maltalle, jossa miehistön koulutus jatkui Välimeren laivastossa. Toukokuussa alus lähti Ceylonille Trincomaleehen, jossa siirrettiin kesäkuussa maihin 814 ja 1851 laivueiden Corsairit ja Barracudat. Lentokoneet piti maalata uudelleen Yhdysvaltain 3. laivastoon liityttäessä. Heinäkuussa alus lähti Sydneyyn Australiaan liittyäkseen Brittiläiseen Tyynenmeren laivastoon, joka oli liitetty Yhdysvaltain 3. laivastoon nimellä Task Force 37 (TF37). Alus saapui 22. heinäkuuta määränpäähänsä, jossa se viipyi odottaen määräystä matkan jatkamisesta. Odotuksen aikana aluksen 20 millimetrin ilmatorjuntatykit korvattiin 40 millimetrin tykein. Alus liittyi 15. elokuuta Task Group 112:een, jonka tehtävänä oli miehittää Hongkong.

Venerable lähti Subic Bayhin lentotukialus HMS Indomitablen, risteilijöiden HMS Euryaluksen ja HMS Swiftsuren ja Kanadan laivaston tukilaivan HMCS Prince Robertin kanssa suojanaan hävittäjät HMS Kempenfelt, HMS Ursa, HMS Whirlwind ja Australian laivaston HMAS Quadrant. Osasto tankkasi Manuksessa Brittiläisen Tyynenmeren laivaston huoltotukikohdassa, josta matkaa jatkettiin 27. elokuuta. Kaksi päivää myöhemmin osasto saapui Hongkongiin taistelulaiva HMS Ansonin kanssa, mutta satamaan pääsyn esti miinakenttien raivauksen viivästyminen. Alukselta nousseet koneet iskivät 30. elokuuta Lammas Bayssä olleisiin japanilaisiin aluksiin. Alus tuki osaston mukana Kowloonin miehitystä, kunnes se määrättiin kuljettamaan intialaisia, jotka olivat olleet japanilaisten työvoimana Ranskan Indokiinassa.

Alus lähti hakemaan matkustajansa Haiphongiin, jonne se saapui 17. lokakuuta. Alus lähti 21. lokakuuta intialaisia sotavankeja kuljettaen Madrasiin, jossa se laski heidät maihin 27. lokakuuta. Alus lähti vielä samana päivänä Trincomaleehen, jossa se seuraavana päivänä siirsi lentokoneensa maihin. Alukselle nousi marraskuussa sotilaita siirrettäväksi Singaporeen, jonne se saapui 16. marraskuuta. Alus määrättiin siirtämään joukkoja ja tarvikkeita Bombaystä Hollannin Itä-Intiaan, jossa niiden tuli tukea taisteluissa sissejä vastaan. Alus lähti 18. marraskuuta Singaporesta Bombayhin.

Alukselle nousi Bombayssa joukkoja kuljetettavaksi Tanjong Priokiin Jaavalle, jossa joukot purettiin 4. syyskuuta varusteineen maihin. Alukselle nousi hollantilaisia, jotka olivat olleet japanilaisten internoimina saarella. Alus kuljetti 728 internoitua, joista pääosa oli naisia ja lapsia, Colomboon. Matkustajien poistuttua alukselta 12. joulukuuta vastaanotettiin lentokoneet ja alus lähti Sydneyyn. Alus saapui 23. joulukuuta Fremantleen, jossa se viipyi joulun. Alus lähti 26. joulukuuta jatkamaan matkaansa Sydneyyn, jonne se saapui vuoden viimeisenä päivänä.

Sydneyssä alus siirrettiin telakalle, josta se vapautui maaliskuussa 1946. Alus määrättiin kuljettamaan Australiasta kotimaahan palaavia sekä täydennyksinä Australiaan saapuvia joukkoja. Se lähti Trincomaleehen. Alukselle nousi 3. toukokuuta Singaporessa 400 henkeä. Kesäkuusta syyskuuhun alus siirsi joukkoja Penangin, Singaporen, Hongkongin ja Colombon väleillä. Alus siirrettiin 24. lokakuuta Singaporessa huollettavaksi telakalle, mistä se palasi 6. marraskuuta palvelukseen. Alus lähti 26. marraskuuta Singaporesta Hongkongiin, jossa se joulukuussa osallistui laivastoharjoituksiin.

Vuoden 1948 alun alus oli Hongkongissa, kunnes se määrättiin tammikuun lopulla palaamaan kotimaahan. Alus osallistui helmikuun alussa laivastoharjoitukseen. Se lähti 14. helmikuuta Singaporen kautta Plymouthiin, jonne alus saapui 26. maaliskuuta kuljettuaan Välimeren poikki. Se siirrettiin huhtikuussa reserviin, minkä jälkeen se ankkuroitui Plymouthiin. Alus sijoitettiin myyntilistalle, jonka jälkeen keskustelut sen myynnistä aloitettiin Alankomaiden hallituksen kanssa.

Ms. Karel Doorman 

Alankomaiden hallitus osti 1. huhtikuuta 1948 aluksen. Se kunnostettiin Alankomaiden laivastolle, joka otti sen palvelukseensa 28. toukokuuta nimellä Hr. Ms. Karel Doorman.

Alankomaiden laivasto aloitti 1954 aluksen modernisoinnin, jossa muun muassa aluksen lentokansi ja tutkajärjestelmä uusittiin. Alankomaissa aluksesta tuli myös ydinasekykyinen ja sen lentokalustoksi tuli  Grumman S2F-1 Trackerit, jotka  kykenivät kuljettamaan Yhdysvaltain B57-ydinpommeja. Pommien kuoret oli sijoitettu alukselle, mutta ydinmateriaali oli varastoitu Englantiin Yhdysvaltain valvontaan. Vuonna 1968 aluksen konehuoneessa syttyi tulipalo, minkä jälkeen se makasi ankkurissa, kunnes alus luovutettiin  Argentiinan laivastolle.

ARA Veinticinco de Mayo 

Alus otettiin palvelukseen 12. maaliskuuta 1969 Argentiinan laivastossa nimellä ARA Veinticinco de Mayo. Tulipalon aiheuttamien vaurioiden korjaamisen jälkeen alus lähti 1. syyskuuta Argentiinaan. Vuoden 1982 Falklandin sodassa alus oli Argentiinan laivaston lippulaivana. Alus suoritti ainoastaan yhden rynnäkön kohti Kuninkaallisen laivaston osasto ennen kuin risteilijä ARA General Belgranon uppottaminen sai aluksen vetäytymään kotisatamaan. Alus määrättiin 1997 käytöstäpoistettavaksi ja hinattiin 2000 romutettavaksi Intiaan.

Lähteet

Viitteet

Aiheesta muualla 

 Maritimequest HMS Venerable kuvagalleria 

Colossus-luokan lentotukialukset
Cammell Lairdin valmistamat alukset
Yhdistyneen kuningaskunnan toisen maailmansodan lentotukialukset